**ELŐTERJESZTÉS**

**Szombathely Megyei Jogú Város Közgyűlésének**

**2021. szeptember 30-i ülésére**

**Javaslat hídfelülvizsgálattal kapcsolatos döntések meghozatalára**

Szombathely közlekedésében jelentős szerepet játszanak a hidak. A Gyöngyös-patak, Perint-patak, Arany-patak, Potyondi-árok, Csónakázó-tó felett a város kezelésében lévő 56 db hídból 29 db közúti hídként, 27 db gyalogos hídként épült. A város közúti hídjainak több, mint a fele már 50 évnél régebben épült, a gyaloghidak esetében ez az érték több, mint 77 %. A Perint és a Gyöngyös-patak észak-déli irányú folyása gyakorlatilag három részre osztja a várost, 46 db híd ezek fölött a vízfolyások felett épült.

A közúti hidak nyilvántartásáról és műszaki felügyeletéről szóló 1/1999. (I.14.) KHVM rendelkezései alapján elkészíttette az Önkormányzat a kezelésében lévő közúti-, és gyaloghidak hídvizsgálatát. A 29 db közúti híd közül a Vak Bottyán utcai híd és a Kisfaludy Sándor utcai híd van majdnem kifogástalan állapotban. Néhány gyalogos hídon kisebb javítások szükségesek, de jó néhány közúti hídon sürgősen teljes felújításra lenne szükség.

**A hídvizsgálatot végző szakértő által készített prioritási sorrend szerint sürgős beavatkozást az alábbi 6 db közúti híd igényel:**

1. Szent István király utcai Gyöngyös-patak közúti híd

2. Bartók Béla körúti Perint-patak közúti híd

3.Kodály Zoltán utcai Perint-patak közúti híd

4. Markusovszky utcai Gyöngyös-patak közúti híd

5. Hunyadi úti Gyöngyös-patak közúti híd

6. Szent Márton utcai Gyöngyös-patak közúti híd

A teljes hídvizsgálati dokumentáció elektronikus úton kerül kiküldésre.

1. **Szent István király utcai Gyöngyös-patak közúti híd**

A hídvizsgálat megállapította, hogy a Szent István király utcai Gyöngyös-patak híd állapota oly mértékben leromlott, hogy azonnali beavatkozásra van szükség, kizárólag ennél az egy hídnál azonnali intézkedésként előírja a forgalmi sávok egy nyompályára való leszűkítését és a járdakonzolok forgalom előli lezárását, a híd sürgős átépítését.

A felszerkezetet helyszínen készített vasbeton lemezzel és kétoldali konzolokkal készítették. A felszerkezet két oldali sávja és a konzolok oly mértékben tönkrementek, hogy teherbírásuk szinte nincs. A korlátok visszatartó képessége szintén rendkívül gyönge, kialakításuk és állapotuk nem megfelelő. A konzolokon lévő közművek veszélyben vannak, mert a hídra rögzítették azokat. A híd átépítése szükséges. A híd közepén lévő sávban a tönkremenetel még nem akkora mértékű, mint a széleken, ezért az egy nyomsávon történő váltakozó forgalmat még nagy valószínűséggel elviseli a híd az ideiglenes alátámasztás kiépítéséig. Az ideiglenes forgalomkorlátozást a híd átépítéséig fenn kell tartani.

Az érintett közműkezelők értesítése megtörtént a hídvizsgálat megállapításairól, a híd forgalmának korlátozása, egy nyomsávon történő biztosítása 2021. július hónapban bevezetésre került. Tekintettel arra, hogy a csatlakozó utak vonalvezetésének módosítása (ívkorrekció) is szükséges, ezért célszerű a konzolokra rögzített közművezetékek kiváltását/átépítését az átépítési tervdokumentációval együtt összehangoltan elvégezni.

Az átépítési terv elkészítésére vonatkozó tervezői árajánlatok 2021. szeptember 16-án érkeztek meg, az értékelésre az előterjesztés készítése idején kerül sor. A települési önkormányzatok gazdaság újraindítását célzó beruházásainak támogatásáról és egyes önkormányzatokat érintő Korm. határozatok módosításáról szóló - a 1448/2021. (VII.7.) Korm. határozattal összhangban kiadott - 1625/2021. (IX.3.) Korm. határozat vissza nem térítendő támogatásról rendelkezik a Szombathely, Gyöngyös-patak hídrekonstrukció elvégzéséről 130 millió forint nagyságrendben. A beruházás indításához szükséges Támogatói okirat 2021. szeptember 15-én került aláírásra és lépett hatályba, mellyel lehetővé válik a támogatásból a tervezési, engedélyezési feladatok finanszírozása.

A hídrekonstrukció megvalósítási ideje körülbelül 24 hónap: a tervezési folyamat a tervező beszerzésével együtt 5 hónapot, az engedélyezési folyamat 3 hónapot, a kivitelező kiválasztása közbeszerzési eljárással 6 hónapot, míg a kivitelezés hozzávetőleg 10 hónapot venne igénybe.

1. **Bartók Béla körúti Perint-patak közúti híd**

A híd felszerkezete zárt szekrénytartós, helyszínen készített monolit vasbeton szerkezet. A zárt szekrénytartó kivitelezésekor a felszerkezetben a fából készült zsaluzat bent maradt. Nyílást a szerkezetbe nem építettek, hogy a zsaluzatot ki tudják venni, és a későbbiekben a szerkezet belülről megnézhető legyen. A felszerkezet jó szigetelése ez esetben nagyon fontos, mert a szigetelés sérülésekor a csapadék az üregekbe jut, és onnan nem tud eltávozni. Az üregben lévő csapadékvíz a szerkezet mélypontján gyűlik össze, ez esetben a híd középen, ahol a legnagyobb a szerkezetet érő igénybevétel! A korrózió itt nagyon intenzívvé vált, ez már a külső felületen is látható betonleválások és korróziós betonacélok formájában. Ez a teherbíró képesség csökkenését is valószínűsíti. A téli sózás ezt a káros folyamatot felgyorsítja, mivel az is a szerkezetbe jut. A problémát növeli, hogy a szerkezetben bennmaradó fa zsaluzat szinte állandóan nedves, és így nedvesen tartja a szerkezetet is, ami a korróziót állandósítja. Mivel nincs bebúvó nyílás a felszerkezeten, ezért annak a belső állapota közvetlenül nem vizsgálható, csak ráutaló jelek vannak. A tartószerkezeten lévő takart hibák ellenőrizhetetlenek, így könnyen veszélyessé válnak.

Fél - egy éven belül javasolt intézkedések:

* A híd látható és nem látható, de a jelekből feltételezhető hibái miatt a híd fél - egy éven belüli cél- és fővizsgálatának elkészítése javasolt! A cél- és fővizsgálat a híd teljes körű műszaki állapotát felméri, a hibákat és azok mértékét rögzíti, a hibák kijavításának módjait leírja, a valós teherbírást kiszámítja a meggyengült szerkezeteknél.
* A célvizsgálat előírása szerint szükséges lehet a súlykorlátozás bevezetése, és a szerkezet alátámasztása.
* Célvizsgálat alapján a felújítás módjának meghatározása szükséges.
* Felújítási /erősítési /átépítési terv készítése a fentiek alapján.

Egy - két éven belül javasolt intézkedés:

* Az elkészülő tervdokumentációk alapján a hídfelújítás elvégzése.
1. **Kodály Zoltán utcai Perint-patak közúti híd**

A híd nem csak közúti híd, hanem közmű-híd is egyben. Mindkét oldalon a hídfőket speciális közműkamraként alakították ki azért, hogy a közművek vonalvezetését a felszerkezet feszített gerendák között tudják átvezetni. A hídnak nem csak a járdaszegélyei, burkolatai mentek tönkre, hanem a szigetelése is, amely a közműaknák felett jelentős mértékű. A nedvesség, és ezzel együtt a téli jégtelenítő sózás is a feszített hídgerendákhoz, kamrákhoz közvetlenül eljut már hosszú ideje. A feszített gerendákról a betonfedések leválnak, a feszítőpászmák kezdenek láthatóvá válni, amely a tönkremenetel felgyorsulását eredményezi. A legjobban károsodott feszített szerkezet a gázvezeték mellett található közvetlenül.

Fél - egy éven belül javasolt intézkedések:

A híd mielőbbi felújításaszükséges úgy, hogy a szigetelés helyreállítása megtörténjen és az alatta lévő tartószerkezet ne károsodhasson tovább. A már károsodott hídgerendák állapotát is vissza kell javítani. A felújítás során is számítani kell rövid idejű gázellátás szüneteltetésére, amíg a közvetlen közelében lévő gerendát javítják.

Ha a felújítás elmarad, akkor

* Egyrészt a leromlott állapotú feszített gerenda cseréje engedélyköteles, rendkívül drága megoldás, az összedolgoztató lemez megfelelő bontása és újraépítése a gerendaszakasz felett műszakilag szinte kivitelezhetetlen.
* A feszített gerenda közvetlen közelében húzódó gázvezeték védelme a gerendacsere közben szinte lehetetlen. A kivitelezési fázisnál a gázvezetéket nem szabad üzemeltetni sem.
* A feszített gerenda a tönkremenetele során a gázvezetéket megsértheti és ez beláthatatlan következménnyel járhat.
1. **Markusovszky utcai Gyöngyös-patak közúti híd**

A híd mielőbbi teljes felújítása szükséges annak érdekében, hogy teherbírási probléma ne következzen be. A felszerkezet teljes felületét, beleértve a járdát is, szigetelni kell. A szigetelést le kell hajtani a kiegyenlítő lemezre.

Egy éven belül javasolt intézkedések:

* A felgyorsult korrózió miatt a hidat egy, legfeljebb két éven belül fel kell újítani, a későbbiekben a szerkezetet már nem lehet felújítani, hanem át kell építeni. Ekkor már engedélykötelessé válik és jelentős többletköltséggel fog járni.
* A híd alatt lévő vízközmű mielőbbi eltávolítása szükséges, mert a felgyorsult korróziót okozza egyrészt, másrészt a későbbi hídfelújítás kapcsán jelentősen megkönnyítené a kivitelezést.
* Felújítási terv készült a hídhoz, annak felülvizsgálata, aktualizálása szükséges.

Az érintett ivóvíz vezetéket üzemeltető VASIVÍZ Zrt-t felkértük, hogy a vezeték védelembe helyezéséről, kiváltásáról gondoskodjon.

A megkeresésre az alábbi tartalmú tájékoztatást adták:

„*A híd alatt lévő vízvezeték többszöri meghibásodása után – acél korrózió miatt – üzemen kívül lett helyezve. Megterveztettük a híd elkerülésével – a Gyöngyös-patak meder alatti keresztezésével – a hálózat összekötését az üzemeltetés biztonságának növelése érdekében. A munka kivitelezésének tervezett időszaka: 2021. 09. 01 – 30. A munka kivitelezésének tervezett költsége: 3.800 eFt + ÁFA.*

*A hídon lévő vízvezeték elbontását a híd felújításával egyidőben a kivitelező elvégezheti*.”

1. **Hunyadi úti Gyöngyös-patak közúti híd**

A járdák alatt, a feszített előregyártott gerendákon a repedések kezdenek megnyílni az erős korrózió miatt. A tartószerkezet a kialakult betonfedési hiányok, betonacélok és pászmák korróziója, repedések létrejötte miatt meggyengült. A teherbírása tovább csökken, ha ez az állapot változatlan marad. Ha a feszített gerendák repedései tovább nyílnak, akkor ki kell cserélni a gerendákat, amelyet egyrészt csak engedélyköteles tervek alapján lehet megtenni, másrészt jelentős többletköltséggel jár a felújításhoz képest. (A hídfelújítási költség 1,6-1,8-szorosát is elérheti.)

Egy - másfél éven belül javasolt intézkedés:

Felújítási terv készült a hídhoz, azt szükséges mielőbb aktualizálni a meglévő állapotok alapján, majd a kivitelezést is meg kell kezdeni, hogy elkerülhető legyen a hídgerendák cseréje.

1. **Szent Márton utcai Gyöngyös-patak közúti híd**

A híd 1890-ben épült boltíves szerkezet 20t tervezett teherbírással, mely mostanra jelentősen lecsökkent. A híd boltívén több repedés látható, melyek a szerkezet átrepedését mutatják. A mellvédfalak alatti szélső támfalrészek a boltívektől kezdenek elválni, amely komoly tönkremeneteli folyamatot mutat. Ha a két szerkezet teljesen különválik, akkor a szélső mellvédfalak (vagy azok egy része) kiborul, a boltív lokális beszakadása várható. A hídban lévő üres közműaknák és a mellvédfalakra rögzített közművek - ezek egy része már „döglött vezeték” - a káros folyamatot felerősítik.

Egy - másfél éven belül javasolt intézkedés:

Statikai vizsgálat szükséges a repedések megnyílása miatt és állagmegőrzési- felújítási terv készítése ez alapján.

A Szent István király utcai híd, Kodály Zoltán utcai híd, Markusovszky utcai híd, Hunyadi úti híd, Szent Márton utcai híd vonatkozásában az érintett közművek kezelőinek felkeresése a vezetékük védelembe helyezése, kiváltása ügyében megtörtént.

Amennyiben a 2-6. pontban szereplő hidak felújítása a közeljövőben megvalósulna, elkerülhető lenne a hidak további állagromlása, továbbá megelőzhető lenne az engedélyhez kötött nagyobb volumenű, nagyobb forrást igénylő kivitelezési munka.

**A hídvizsgálatot végző szakértő által készített prioritási sorrend szerint kisebb volumenű, de sürgősen elvégzésre javasolt feladatokkal az alábbi 5 db híd érintett:**

1. **Saághy István utcai Gyöngyös-patak gyaloghíd**

A híd állapota oly mértékben leromlott, hogy a hídon az összes palló soron kívüli cseréjét el kellett végezni.

Fél - egy éven belül javasolt intézkedés:

Korróziós acél főtartók javítása, cseréje.

1. **Eötvös József utcai Arany-patak gyalogos híd**

A pallók egy része már hiányzik, a többi nagyrészt elkorhadt. Az acél főtartókon erős korrózió látható.

Azonnal javasolt intézkedés:

A híd lezárása szükséges, a gyalogos forgalom átvezetésére már nem biztonságos. A híd pallózásának javítására a SZOVA NZRt. árajánlata alapján 2021. évben sor kerül.

Fél - egy éven belül javasolt intézkedés:

Új járófelület képzése, a korróziós acél főtartók javítása, cseréje szükséges.

1. **Őrség utcai Gyöngyös-patak gyaloghíd**

Fél éven belül javasolt intézkedés:

Korhadt pallók cseréje, vízfolyás középre rendezése.

1. **Búzavirág utcai Gyöngyös-patak gyaloghíd**

A beton járólapok szétmállanak, a korlát instabil, mert már nem lehet megfelelően rögzíteni sem a járólapokhoz. Az acél főtartó kezd átlyukadni a korróziótól.

Fél éven belül javasolt intézkedés:

Járófelület, acél főtartók és korlát cseréje.

1. **Óperint utcai Perint-patak közúti híd**

Egy - másfél éven belül javasolt intézkedés:

Befolyási oldal hídközépen a vasbeton tartószerkezet ~2-3 m2-én repedések sűrűsödnek. Ezen a lokális részen mielőbb lőttbetonos eljárással szükséges a szerkezetet javítani. Csak technológiai műszaki leírás szükséges hozzá.

A patakmeder a lámpás csomópont felőli hídfő felé eltolódott és a hídfő mögé kezd bejutni. Rendezése mielőbb szükséges, melyet a patak kezelőjével egyeztetve kell megtenni.

Ha a Szent István király utcai, Bartók Béla körúti, Markusovszky utcai, Hunyadi úti, stb. hidak állagromlásának lefolyását vesszük alapul, Szombathely város további hídjainál hasonló folyamatú állagromlás prognosztizálható. Érdemes tehát a hidak állagának megóvására, fenntartására, felújítására hangsúlyt fektetni, mielőtt azok állapotában oly mértékű romlás következne be, ami a városi közlekedést jelentősen megnehezítené, ellehetetlenítené. A hidak fenntartásával kapcsolatos feladatok (fugázások, hézagkiöntések, növényzet eltávolítása a résekből, korrózióvédelem, dilatáció-, víznyelő tisztítása, stb.) rendszeres és következetes elvégzésével a későbbi nagyon költséges felújítási munkálatok, teherbírási problémák kialakulása megelőzhetők, a hidak élettartama megnövelhető.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2021. szeptember „ ”**

 **/: Dr. Nemény András :/**

**HATÁROZATI JAVASLAT**

**….…./2021. (IX.30.) Kgy. számú határozat**

A Közgyűlés a „Javaslat a hídfelülvizsgálattal kapcsolatos döntések meghozatalára” című előterjesztést megtárgyalta, és az alábbi döntéseket hozta:

1. A Közgyűlés az Önkormányzat kezelésében lévő közúti és gyaloghidak felülvizsgálatáról 2021. júniusában készített éves hídvizsgálati jelentést tudomásul veszi.
2. A Közgyűlés az 1. pontban írt szakértői vizsgálat alapján a sürgős beavatkozást igénylő hidak prioritási sorrendjét az alábbiak szerint határozza meg:
3. Szent István király utcai Gyöngyös-patak közúti híd
4. Bartók Béla körúti Perint-patak közúti híd
5. Kodály Zoltán utcai Perint-patak közúti híd
6. Markusovszky utcai Gyöngyös-patak közúti híd
7. Hunyadi úti Gyöngyös-patak közúti híd
8. Szent Márton utcai Gyöngyös-patak közúti híd.
9. A Közgyűlés támogatja, hogy a Szent István király utcai Gyöngyös-patak közúti híd átépítésre kerüljön. A Közgyűlés elhatározza, hogy a híd átépítése az 1625/2021. (IX.3.) Korm. határozat alapján Szombathely Megyei Jogú Város részére megítélt, vissza nem térítendő támogatás terhére megvalósuljon.
10. A Közgyűlés elhatározza, hogy a jelen határozat 2. pontjában 2-6. sorszám alatt szereplő hidak, valamint a hídfelülvizsgálati jelentés szerint kisebb volumenű javítást igénylő hidak előterjesztésben szereplő felújításához szükséges költségvetési forrás biztosításáról az éves költségvetési rendelet megalkotásával egyidejűleg dönt.

**Felelősök:** Dr. Nemény András, polgármester

 Dr. Horváth Attila, alpolgármester

 Horváth Soma, alpolgármester

 Dr. Károlyi Ákos, jegyző

 (a végrehajtás előkészítéséért:

 Kalmár Ervin, a Városüzemeltetési és Városfejlesztési Osztály vezetője

 Stéger Gábor, a Közgazdasági és Adó Osztály vezetője)

**Határidő:** 1-3. pont: azonnal

 4. pont: folyamatos